陈与义
游秦岩
秦岩昧旧闻，胜会非复常。
异哉五里秘，发此一日狂。
篝灯破大阴，拄杖入仙乡。
散途杨梅实，承磴菡萏房。
石液白瑶堕，泉气青霓翔。
度危心欲动，逢衍兴未央。
眩人黝谷深，覆我翠极长。
降登穷田垅，开阖到鞠场。
龙遮侧岸路，猫护高廪藏。
力士倒履空，应真俨成行。
碾缺神所吝，帐空仙莫量。
水鸣泬寥内，柱立森罗傍。
语闻受远响，力极生微阳。
梦中出小窦，立处忽大荒。
尘缘信深重，仙事岂渺茫。
灵武唐业开，湘滨耀文章。
望夷秦政坏，岭底畏祸殃。
隐显非士意，安危存国纲。
且复置此事，更将适何方。
赋诗意未惬，吾欲栖僧廊。